Document ID: 32009R0797

KOMISIJAS REGULA (EK) Nr. 797/2009
(2009. gada 1. septembris),
ar kuru izdara atkāpi no Regulas (EK) Nr. 1580/2007, ar ko nosaka Regulu (EK) Nr. 2200/96, (EK) Nr. 2201/96 un (EK) Nr. 1182/2007 īstenošanas noteikumus augļu un dārzeņu nozarē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 103.h un 127. pantu saistībā ar tās 4. pantu,
tā kā:
(1)
Komisijas Regulā (EK) Nr. 1580/2007 (2) paredzēti sīki izstrādāti noteikumi attiecībā uz ražotāju organizācijām augļu un dārzeņu nozarē.
(2)
Saskaņā ar Regulas (EK) Nr. 1580/2007 66. panta 3. punktu lēmumus par darbības programmu grozījumu pieprasījumiem turpmākajiem gadiem kompetentā iestāde pieņem vēlākais līdz 15. decembrim. Tomēr pienācīgi pamatotu iemeslu dēļ dalībvalstis var atlikt lēmuma pieņemšanu līdz nākamā gada 20. janvārim.
(3)
Atbilstīgi Regulas (EK) Nr. 1580/2007 57. panta 1. punktam dalībvalstīm jānosaka valsts stratēģijas vispārējā struktūra un saturs saskaņā ar šīs regulas VII pielikumā izklāstītajām vadlīnijām. Pirms 2009. gada 1. janvāra dalībvalstis varēja brīvi noteikt to stratēģiju vispārējo struktūru un saturu.
(4)
Nosakot valsts stratēģiju, dažām dalībvalstīm bija īpašas grūtības, jo cita starpā tām vajadzēja iesaistīt reģionālā mēroga ieinteresētās personas. Arī darbības programmu grozījumu noteikumu sarežģītība radīja kavējumus, dažām dalībvalstīm pieņemot lēmumus par darbības programmu grozījumu pieprasījumiem.
(5)
Lai dalībvalstīm atvēlētu vairāk laika saistībā ar minētajiem lēmumiem, dalībvalstīm uz laiku un izņēmuma kārtā jāatļauj atlikt pieņemt lēmumu par 2009. gadā īstenotajām darbības programmām vēlākais līdz 2009. gada 15. oktobrim, ja minētās darbības programmas ir iesniegtas saskaņā ar Regulas (EK) Nr. 1580/2007 66. panta 1. punktā noteikto termiņu.
(6)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 1580/2007 66. panta 3. punkta, tām ražotāju organizācijām, kuras iesniedza pieprasījumu par darbības programmu grozījumiem atbilstīgi minētās regulas 66. panta 1. punktā noteiktajam termiņam, dalībvalstis drīkst pieņemt lēmumu par 2009. gadā īstenotajām darbības programmām vēlākais līdz 2009. gada 15. oktobrim. Šādus lēmumus pieņem tikai tad, ja ir pienācīgi pamatoti iemesli. Apstiprinājuma lēmumā var noteikt, ka izdevumi ir attiecināmi no 2009. gada 1. janvāra.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Tā ir spēkā līdz 2009. gada 15. oktobrim.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 1. septembrī

Labels: 17
19
5
3
6